|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Геаграфія»

для XI класа ўстаноў адукацыі,

якія рэалізуюць адукацыйныя праграмы

агульнай сярэдняй адукацыі

з беларускай мовай навучання і выхавання

(базавы ўзровень)

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Геаграфія» (далей – вучэбная праграма) прызначана для вывучэння гэтага вучэбнага прадмета на базавым узроўні ў X–XI класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана на 68 гадзін:

для X класа – на 35 гадзін (1 гадзіна ў тыдзень), з іх на абагульняючае паўтарэнне – 2 гадзіны;

для ХI класа – на 33 гадзіны (1 гадзіна ў тыдзень), з іх на абагульняючае паўтарэнне – 2 гадзіны, 1 гадзіна рэзервовая.

3. Мэта навучання геаграфіі на III ступені агульнай сярэдняй адукацыі – фарміраванне ў вучняў геаграфічнай культуры і сістэмы ведаў аб прыродных і сацыяльна-эканамічных працэсах у свеце, асобных рэгіёнах, краінах, Рэспубліцы Беларусь; навучанне прымяненню геаграфічных ведаў у штодзённым жыцці.

4. Задачы:

фарміраванне ў вучняў ведаў аб геаграфічнай абалонцы Зямлі, тэрытарыяльнай арганізацыі эканамічнага жыцця грамадства, узаемадзеянні чалавечага грамадства і прыроднага асяроддзя;

фарміраванне ўменняў характарызаваць фізіка-геаграфічныя асаблівасці прыроды мацерыкоў і акіянаў, вылучаць агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага распалажэння тэрыторый, стратэгіі ўстойлівага развіцця чалавецтва і Рэспублікі Беларусь;

развіццё ў вучняў здольнасцей бачыць і разумець геаграфічную карціну свету, усведамляць сваю ролю і прызначэнне ў свеце; умення выбіраць мэтавыя і сэнсавыя ўстаноўкі для сваіх дзеянняў, прымаць рашэнні;

фарміраванне ўмення працаваць з картаграфічнымі крыніцамі інфармацыі: авалоданне практычнымі прыёмамі работы з картай, асэнсаванне зместу карты, развіццё прасторавага ўяўлення; выкарыстанне інфармацыі аб геаграфічных працэсах і з’явах (графічнай, статыстычнай, даведачнай, краязнаўчай) і ажыццяўленне прасторава-тэрытарыяльнай прывязкі;

развіццё ў вучняў здольнасцей да камунікатыўнай дзейнасці: умення геаграфічна аргументаваць вынікі назіранняў працэсаў, якія адбываюцца ў прыродзе і грамадстве, падаваць іх рознымі спосабамі; ўмення выкарыстоўваць міжасобасныя формы ўзаемадзеяння і зносін у працэсе навучання.

5. Рэкамендуюцца наступныя метады навучання і выхавання: гутарка, тлумачэнне, самастойная работа, наглядныя метады, выкананне практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага разгляду, эўрыстычныя, даследчыя, метад праектаў, дыскусіі і іншыя метады.

У працэсе навучання мэтазгодна спалучаць формы навучання, якія прадугледжваюць арганізацыю актыўнай вучэбна-пазнавальнай дзейнасці вучняў па засваенні зместу адукацыі: франтальныя, групавыя, парныя
і індывідуальныя.

Формы і метады навучання і выхавання настаўнік выбірае самастойна на аснове мэт і задач вывучэння канкрэтнай тэмы.

6. Чаканыя вынікі вывучэння зместу вучэбнага прадмета «Геаграфія» па завяршэнні навучання і выхавання на III ступені агульнай сярэдняй адукацыі:

6.1. асобасныя:

валодае сучасным светапоглядам, сістэмай каштоўнасных арыентацый, ідэйна-маральных, культурных, этычных прынцыпаў і норм паводзін;

разумее значнасць геаграфічнай адукацыі для асобаснага развіцця і самавызначэння;

усведамляе сябе членам грамадства на глабальным, рэгіянальным і лакальным узроўнях;

мае ўяўленне аб Рэспубліцы Беларусь як суб’екце сусветнай геаграфічнай прасторы, яе месцы і ролі ў сучасным свеце;

усведамляе гуманістычную сутнасць і маральную каштоўнасць навуковых ведаў, значнасць беражлівага стаўлення да прыроды Зямлі і прыродакарыстання, неабходнасць разумна выкарыстоўваць дасягненні геаграфічнай навукі ў інавацыйным развіцці грамадства;

выказвае гатоўнасць да выбару далейшай адукацыйнай траекторыі ў адпаведнасці са сваімі магчымасцямі, здольнасцямі і інтарэсамі.

6.2. метапрадметныя:

дэманструе ўстойлівую цікавасць да вучэбных дзеянняў (рэгулятыўных, вучэбна-пазнавальных, камунікатыўных, кааператыўных);

здольны ацэньваць інфармацыю і выказваць доказныя меркаванні, размяжоўваючы факты і разважанні; прымаць рашэнні ва ўмовах залішняй колькасцт ці недахопу інфармацыі; адаптуецца да розных жыццёвых сітуацый;

умее: крытычна мысліць і працаваць з інфармацыяй, вылучаць у ёй галоўнае; крытычна ацэньваць інфармацыю, атрыманую з розных крыніц, пісьменна інтэрпрэтаваць і выкарыстоўваць яе; адрозніваць істотныя прыметы працэсаў і з’яў ад неістотных; бачыць некалькі варыянтаў рашэння праблемы, выбіраць найбольш аптымальны варыянт; інтэграваць веды з розных прадметных галін для рашэння практычных задач;

праяўляе цікавасць да новых форм вучэбнай дзейнасці (практычнай, даследчай, праектнай, іншых форм).

6.3. прадметныя:

валодае геаграфічнымі ведамі, уменнямі, навыкамі, спосабамі дзейнасці, неабходнымі для вывучэння іншых прадметаў;

валодае ведамі аб аб’ектах вывучэння фізічнай і сацыяльна-эканамічнай геаграфіі, а таксама ўменнямі, навыкамі і спосабамі дзейнасці;

умее характарызаваць фізіка-геаграфічныя асаблівасці прыроды мацерыкоў і акіянаў, вылучае агульныя і адметныя тэрытарыяльныя асаблівасці, эканоміка-геаграфічныя паказчыкі асобных краін, асаблівасці геаграфічнага і геапалітычнага распалажэння тэрыторый, стратэгіі ўстойлівага развіцця і Рэспублікі Беларусь;

умее выбіраць мэтавыя і сэнсавыя ўстаноўкі для сваіх дзеянняў, прымаць рашэнні; здольны бачыць і разумець навакольны свет, усведамляць сваю ролю;

мае вопыт дзейнасці па прымяненні геаграфічных ведаў і ўменняў у жыццёвых сітуацыях;

умее працаваць з картаграфічнымі крыніцамі інфармацыі, выкарыстоўваць інфармацыю аб геаграфічных працэсах і з’явах, ажыццяўляць прасторава-тэрытарыяльную прывязку;

здольны да камунікатыўнай дзейнасці: умее геаграфічна аргументаваць вынікі назіранняў працэсаў, якія адбываюцца ў прыродзе і грамадстве, падаваць іх рознымі спосабамі.

ГЛАВА 2

ЗМЕСТ ВУЧЭБНАГА ПРАДМЭТА Ў XI КЛАСЕ.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

(1 гадзіна ў тыдзень, усяго 33 гадзіны)

УВОДЗІНЫ (1 гадзіна)

Глабальныя праблемы чалавецтва і роля геаграфіі ў іх вырашэнні. Асаблівасці геаграфічнага падыходу да вывучэння глабальных праблем.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

пра роль геаграфіі ў вырашэнні глабальных праблем чалавецтва; асноўныя групы глабальных праблем чалавецтва; асаблівасці геаграфічнага падыходу да вывучэння глабальных праблем чалавецтва, гуманітарна-экалагічны падыход;

асноўныя паняцці: геаэкалагічныя глабальныя праблемы, глабальныя праблемы чалавецтва, сацыяльна-эканамічныя глабальныя праблемы.

Умець:

аналізаваць ролю геаграфіі ў вырашэнні глабальных праблем чалавецтва;

характарызаваць асноўныя групы глабальных праблем чалавецтва;

вызначаць асаблівасці геаграфічнага падыходу да вывучэння глабальных праблем чалавецтва;

характарызаваць асноўныя функцыі геаграфічнай абалонкі;

абгрунтоўваць значэнне гуманітарна-экалагічнага падыходу да вырашэння глабальных праблем чалавецтва.

ГЕАЭКАЛАГІЧНЫЯ ПРАБЛЕМЫ

ГЕАГРАФІЧНАЙ АБАЛОНКІ (14 гадзін)

Тэма 1. Геаэкалагічныя праблемы літасферы (3 гадзіны)

Геаэкалагічныя функцыі літасферы: рэсурсная, геадынамічная, геафізічная і геахімічная. Геаэкалагічныя асаблівасці літасферы. Роля біёты, чалавека і яго гаспадарчай дзейнасці ў вялікім (геалагічным) кругавароце рэчываў.

Прыродныя прычыны трансфармацыі літасферы. Асноўныя прыродныя прычыны змяненні функцый літасферы. Уплыў сучасных тэктанічных і геамарфалагічных працэсаў на стан навакольнага асяроддзя.

Геаэкалагічныя змяненні літасферы падчас разведкі, здабычы, транспарціроўкі і выкарыстання карысных выкапняў. Наступствы ўплыву дзейнасці чалавека на літасферу. Рэкультывацыя парушаных ландшафтаў.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

геаэкалагічныя асаблівасці літасферы і яе асноўныя функцыі; прыродныя і антрапагенныя прычыны змянення літасферы; асноўныя геаэкалагічныя наступствы ўплыву дзейнасці чалавека на літасферу;

асноўныя паняцці: біёта, рэкультывацыя.

Умець:

выяўляць значэнне літасферы для розных відаў гаспадарчай дзейнасці;

аналізаваць наступствы антрапагеннага ўздзеяння на літасферу;

характарызаваць асаблівасці праяўлення геаэкалагічных праблем літасферы на розным тэрытарыяльным узроўні;

называць і паказваць на карце прыродныя і антрапагенныя змяненні літасферы на розным тэрытарыяльным узроўні.

Тэма 2. Геаэкалагічныя праблемы атмасферы (4 гадзіны)

Геаэкалагічныя асаблівасці атмасферы. Ахоўныя функцыі атмасферы. Значэнне атмасферы для чалавека і яго гаспадарчай дзейнасці. Кліматычныя рэсурсы.

Уплыў дзейнасці чалавека на атмасферу. Забруджванне атмасферы і яго ўздзеянне на біёту і чалавека. Крыніцы антрапагеннага забруджвання атмасферы.

Антрапагеннае змяненне клімату. Роля антрапагеннага фактару ва ўтварэнні парніковага эфекту, у дэградацыі азонавага слоя, выпадзенні кіслотных ападкаў і лакальным забруджванні паветра.

Магчымыя прычыны і геаэкалагічныя наступствы змянення клімату. Уплыў антрапагеннага ўздзеяння на змяненне клімату.

Практычная работа

1. Ацэнка кліматычных умоў сваёй мясцовасці, іх уплыў на чалавека і яго гаспадарчую дзейнасць.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

геаэкалагічныя асаблівасці атмасферы; пра ролю кліматычных і пагодных умоў у жыцці чалавека і яго гаспадарчай дзейнасці; асноўныя крыніцы і найважнейшыя кампаненты антрапагеннага забруджвання атмасферы; сучасныя тэндэнцыі і геаэкалагічныя наступствы змянення клімату;

асноўныя паняцці: кліматычныя рэсурсы, парніковы эфект, змяненне клімату, экстрэмальныя кліматычныя з’явы.

Умець:

выяўляць значэнне кліматычных і пагодных умоў для гаспадарчай дзейнасці чалавека;

аналізаваць прычыны і наступствы антрапагеннага ўздзеяння на стан атмасферы і клімат;

характарызаваць асаблівасці праяўлення геаэкалагічных праблем атмасферы на розным тэрытарыяльным узроўні;

прыводзіць прыклады ўплыву кліматычных і пагодных умоў сваёй мясцовасці на чалавека і яго гаспадарчую дзейнасць;

характарызаваць і ацэньваць кліматычныя ўмовы сваёй мясцовасці;

характарызаваць уплыў кліматычных умоў на чалавека і яго гаспадарчую дзейнасць;

называць і паказваць на карце тэрыторыі прыродных і антрапагенных змяненняў атмасферы на розным тэрытарыяльным узроўні.

Тэма 3. Геаэкалагічныя праблемы гідрасферы (3 гадзіны)

Геаэкалагічныя асаблівасці гідрасферы. Асноўныя геаэкалагічныя функцыі гідрасферы і яе значэнне для жыцця людзей. Водныя рэсурсы і водазабяспечанасць. Рэгіянальныя асаблівасці водазабяспечанасці краін свету.

Уплыў дзейнасці чалавека на водныя рэсурсы. Дэфіцыт і дэградацыя вод сушы. Геаэкалагічныя аспекты воднай гаспадаркі. Водаспажыванне.

Геаэкалагічныя праблемы Сусветнага акіяна. Антрапагеннае ўздзеянне на Сусветны акіян. Геаэкалагічныя наступствы забруджвання Сусветнага акіяна. Павышэнне эфектыўнасці выкарыстання, аховы водных рэсурсаў сушы і Сусветнага акіяна.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

геаэкалагічныя асаблівасці гідрасферы; пра сучасны геаэкалагічны стан элементаў гідрасферы; асноўныя крыніцы і віды антрапагеннага забруджвання гідрасферы; асноўныя напрамкі павышэння эфектыўнасці выкарыстання і аховы водных рэсурсаў сушы і Сусветнага акіяна;

асноўныя паняцці: водны баланс, водная гаспадарка, водазабяспечанасць.

Умець:

выяўляць значэнне элементаў гідрасферы для розных відаў гаспадарчай дзейнасці;

аналізаваць прычыны і наступствы антрапагеннага ўздзеяння на гідрасферу;

характарызаваць асаблівасці праяўлення геаэкалагічных праблем гідрасферы на розным тэрытарыяльным узроўні;

характарызаваць уплыў розных відаў гаспадарчай дзейнасці на колькасць і якасць водных рэсурсаў;

прыводзіць прыклады ўплыву гідралагічных умоў сваёй мясцовасці на чалавека і яго гаспадарчую дзейнасць;

паказваць на карце тэрыторыі прыродных і антрапагенных змяненняў гідрасферы.

Тэма 4. Геаэкалагічныя праблемы біясферы (4 гадзіны)

Геаэкалагічныя асаблівасці біясферы. Роля біясферы ў геаграфічнай абалонцы і яе значэнне для жыцця людзей. Уплыў дзейнасці чалавека на біясферу. Сучасныя ландшафты Зямлі.

Уплыў прыродных фактараў і дзейнасці чалавека на зямельныя і глебавыя рэсурсы.

Праблемы апустыньвання і абязлесення. Маштабы праяўлення, асноўныя прыродныя перадумовы і антрапагенныя прычыны. Мерапрыемствы па прадухіленні апустыньвання і абязлесення і барацьбе з імі.

Роля біёты ў біясферы і гаспадарчай дзейнасці чалавека. Біялагічная і прыродная разнастайнасць Зямлі і праблема яе захавання. Асабліва ахоўныя прыродныя тэрыторыі ў свеце, іх тыпы і значэнне.

Практычная работа

2\*. Характарыстыка геаэкалагічнага стану прыроды сваёй мясцовасці, магчымыя мерапрыемствы па яе ахове.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

геаэкалагічныя асаблівасці біясферы; аб прыроднай разнастайнасці, значэнні біясферы для чалавека і яго гаспадарчай дзейнасці, геаэкалагічных наступствах антрапагеннага ўздзеяння на біясферу; пра асаблівасці працэсаў дэградацыі зямель і глеб, апустыньвання, абязлесення; асноўныя напрамкі рацыянальнага выкарыстання зямельных рэсурсаў; асаблівасці аховы натуральных ландшафтаў і прыроднай разнастайнасці Зямлі;

асноўныя паняцці: дэградацыя зямель, дэградацыя глеб, абязлесенне, апустыньванне.

Умець:

выяўляць значэнне раслін і жывёл для розных відаў гаспадарчай дзейнасці;

аналізаваць прычыны і наступствы антрапагеннага ўздзеяння на стан прыроднага асяроддзя;

характарызаваць геаэкалагічныя праблемы біясферы на розным тэрытарыяльным узроўні, геаэкалагічны стан прыроды сваёй мясцовасці і магчымыя мерапрыемствы па яе ахове;

абгрунтоўваць неабходнасць аховы прыроды і рацыянальнага выкарыстання яе рэсурсаў;

вызначаць стан прыроднага асяроддзя сваёй мясцовасці;

называць і паказваць на карце прыродныя і антрапагенныя змяненні біясферы на розным тэрытарыяльным узроўні.

САЦЫЯЛЬНА-ЭКАНАМІЧНЫЯ

ГЛАБАЛЬНЫЯ ПРАБЛЕМЫ (15 гадзін)

Тэма 5. Дэмаграфічныя праблемы (2 гадзіны)

Праблема дэмаграфічнай нагрузкі і старэння насельніцтва. Нераўнамернасць росту колькасці насельніцтва свету. Дэмаграфічны выбух і дэпапуляцыя ў свеце. Дэмаграфічная палітыка і яе асаблівасці ў розных рэгіёнах і краінах. Праблема старэння насельніцтва і яго сутнасць. Перадумовы старэння насельніцтва свету. Дынаміка ўзроставай структуры насельніцтва свету і рэгіёнаў. Наступствы дэмаграфічнага старэння. Міжнароднае рэгуляванне праблемы старэння насельніцтва.

Праблема міжнароднай міграцыі. Глабальны характар і наступствы міжнароднай міграцыі. Унутрана перамешчаныя асобы (УПА) і праблема бежанства ў сучасным свеце. Віды міграцыйнай палітыкі ў свеце. Замяшчальная міграцыя як форма дэмаграфічнай палітыкі.

Практычная работа

3. Аналіз дынамікі міжнароднай міграцыі ў рэгіёнах свету.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асаблівасці змянення колькасці насельніцтва ў развітых краінах і краінах, якія развіваюцца; геаграфію дэмаграфічнага выбуху і дэпапуляцыі; геаграфічныя заканамернасці дэмаграфічнай нагрузкі; прынцыпы дэмаграфічнай палітыкі ў розных рэгіёнах і краінах; дынаміку ўзроставай структуры насельніцтва свету і рэгіёнаў; асаблівасці міжнароднай міграцыі ў рэгіёнах свету;

асноўныя паняцці: дэмаграфічны выбух, дэпапуляцыя, дэмаграфічная нагрузка, дэмаграфічная палітыка, унутрана перамешчаныя асобы.

Умець:

выяўляць прычыны адрознення дынамікі колькасці насельніцтва развітых краін і краін, якія развіваюцца;

характарызаваць узровень дэмаграфічнай нагрузкі;

характарызаваць асаблівасці дэмаграфічнай палітыкі ў розных рэгіёнах і краінах;

выяўляць прычыны міжнароднай міграцыі ў рэгіёнах свету;

аналізаваць дынаміку міжнароднай міграцыі ў рэгіёнах свету;

характарызаваць геапалітычныя, дэмаграфічныя, сацыяльна-эканамічныя наступствы міжнароднай міграцыі;

называць і паказваць на карце: тры краіны свету з высокімі тэмпамі росту колькасці насельніцтва; тры краіны свету з высокімі тэмпамі адмоўнай дынамікі колькасці насельніцтва.

Тэма 6. Харчовая праблема (2 гадзіны)

Прычыны голаду і харчовай праблемы ў свеце. Геаграфія і структура харчавання насельніцтва. Рэгіянальныя аспекты харчовай праблемы. Міжнароднае вымярэнне голаду.

Харчовае забеспячэнне насельніцтва краін свету. Шляхі вырашэння харчовай праблемы. Харчовая бяспека. Вымярэнне харчовай бяспекі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

прыродныя, сацыяльна-эканамічныя і палітычныя прычыны голаду ў свеце; шляхі вырашэння глабальнай харчовай праблемы; сутнасць і рэгіянальныя аспекты голаду і харчовай праблемы; асаблівасці рэгіянальных аспектаў голаду і харчовай праблемы;

асноўныя паняцці: голад, харчовая бяспека, зялёная рэвалюцыя.

Умець:

аналізаваць прычыны і асаблівасці праяўлення глабальнай харчовай праблемы;

тлумачыць глабальнасць і рэгіянальныя асаблівасці голаду і харчовай праблемы;

вызначаць магчымыя шляхі вырашэння харчовай праблемы;

абгрунтоўваць неабходнасць удасканалення вытворчасці і выкарыстання прадуктаў харчавання ў краінах і рэгіёнах свету;

называць і паказваць на карце краіны свету, дзе існуе праблема голаду.

Тэма 7. Праблема вычарпання

мінеральна-сыравінных рэсурсаў свету (2 гадзіны)

Прычыны і сутнасць праблемы вычарпання мінеральна-сыравінных рэсурсаў. Прыродна-рэсурсны патэнцыял (ПРП) тэрыторыі. Геаграфія запасаў і рэсурсазабяспечанасць свету асноўнымі відамі мінеральных рэсурсаў. Рэсурсны цыкл.

Шляхі вырашэння праблемы вычарпання мінеральна-сыравінных рэсурсаў. Дынаміка, геаграфія і аб’ёмы спажывання мінеральна-сыравінных рэсурсаў у развітых краінах і краінах, якія развіваюцца. Адказнае спажыванне і вытворчасць.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асаблівасці спажывання мінеральна-сыравінных рэсурсаў у развітых краінах і краінах, якія развіваюцца; магчымыя шляхі вырашэння праблемы вычарпання мінеральна-сыравінных рэсурсаў;

асноўныя паняцці: прыродна-рэсурсны патэнцыял тэрыторыі, рэсурсны цыкл, геаграфічнае рэсурсазнаўства.

Умець:

выяўляць значэнне прыродна-рэсурснага патэнцыялу для розных відаў гаспадарчай дзейнасці;

аналізаваць прычыны, фактары адрозненняў у рэсурсазабяспечанасці рэгіёнаў і краін свету асноўнымі відамі мінеральных рэсурсаў;

тлумачыць глабальнасць праблемы вычарпання мінеральна-сыравінных рэсурсаў;

вызначаць магчымыя шляхі вырашэння праблемы вычарпання мінеральна-сыравінных рэсурсаў;

прыводзіць прыклады рацыянальнага выкарыстання мінеральна-сыравінных рэсурсаў у краінах і рэгіёнах свету;

разлічваць паказчыкі рэсурсазабяспечанасці краін і рэгіёнаў свету мінеральнымі рэсурсамі;

называць і паказваць на карце прыклады краін з лішкам рэсурсаў, забяспечаных рэсурсамі і з дэфіцытам рэсурсаў (па тры прыклады).

Тэма 8. Энергетычная праблема (2 гадзіны)

Прычыны глабальнай энергетычнай праблемы. Дынаміка і прагноз спажывання энергетычных рэсурсаў у развітых краінах і краінах, якія развіваюцца. Уплыў энергетыкі на навакольнае асяроддзе.

Энергетычная праблема ў гісторыі сусветнай гаспадаркі. Шляхі вырашэння энергетычнай праблемы. Рацыянальнае выкарыстанне энергетычных рэсурсаў свету і энергазберажэнне. Перспектывы развіцця альтэрнатыўнай энергетыкі. Энергетычная бяспека.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

дынаміку спажывання энергетычных рэсурсаў у развітых краінах і краінах, якія развіваюцца; прычыны ўзнікнення, асаблівасці праяўлення і магчымыя шляхі вырашэння глабальнай энергетычнай праблемы;

асноўныя паняцці: энергетычная бяспека.

Умець:

выяўляць значэнне энергетыкі для розных відаў гаспадарчай дзейнасці;

аналізаваць дынаміку спажывання энергетычных рэсурсаў у развітых краінах і краінах, якія развіваюцца;

тлумачыць уплыў энергетыкі на навакольнае асяроддзе;

аналізаваць прычыны і рэгіянальныя асаблівасці праяўлення глабальнай энергетычнай праблемы;

прапаноўваць магчымыя шляхі вырашэння энергетычнай праблемы;

абгрунтоўваць неабходнасць рацыянальнага выкарыстання традыцыйных і альтэрнатыўных крыніц энергіі ў краінах і рэгіёнах свету;

разлічваць паказчыкі забяспечанасці рэгіёнаў і краін свету энергетычнымі рэсурсамі;

называць і паказваць на карце тры краіны, дзе скарачаецца спажыванне энергіі; з найбольшымі аб’ёмамі спажывання энергіі.

Тэма 9. Геапалітычныя праблемы (3 гадзіны)

Геапалітычныя праблемы XXI стагоддзя, прычыны і наступствы. Праблема рэгіянальных канфліктаў. Шляхі вырашэння рэгіянальных канфліктаў.

Праблема міжнароднага тэрарызму, прычыны і формы. Дынаміка міжнароднага тэрарызму ў свеце. Міжнародныя меры пераадолення праблемы міжнароднага тэрарызму.

Праблема захавання міру і бяспекі, яе сутнасць. Праблема раззбраення. Праблема прадухілення ядзернай вайны і скарачэння ўзбраенняў. Міжнародны кантроль над ядзернай зброяй. Забарона хімічнай зброі.

Практычная работа

4\*. Характарыстыка палітыка-геаграфічнага становішча краіны свету (на выбар).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

асноўныя геапалітычныя праблемы XXI стагоддзя, іх прычыны і наступствы; магчымыя шляхі вырашэння рэгіянальных канфліктаў; прычыны, формы праяўлення і дынаміку міжнароднага тэрарызму; асноўныя асаблівасці праблемы захавання міру і бяспекі, раззбраення і прадухілення ядзернай вайны; новыя незалежныя дзяржавы;

асноўныя паняцці: рэгіянальны канфлікт, новыя незалежныя дзяржавы.

Умець:

характарызаваць асноўныя геапалітычныя праблемы XXI стагоддзя, палітыка-геаграфічнае становішча краін свету;

аналізаваць прычыны і наступствы рэгіянальных канфліктаў у развітых краінах і краінах, якія развіваюцца;

вызначаць прычыны і формы міжнароднага тэрарызму;

абгрунтоўваць неабходнасць захавання міру і бяспекі, раззбраення і прадухілення ядзернай вайны;

прыводзіць прыклады ўдзелу Арганізацыі Аб’яднаных Нацый у вырашэнні глабальных геапалітычных праблем;

называць і паказваць на карце рэгіянальныя канфлікты (араба-ізраільскі, інда-пакістанскі, карэйскі, тайваньскі).

Тэма 10. Рацыянальнае прыродакарыстанне

і ўстойлівае развіццё чалавецтва (3 гадзіны)

Рацыянальнае прыродакарыстанне. Гісторыя ўзаемадзеяння чалавека і прыроды. Прыродакарыстанне і яго асноўныя тыпы. Геаэкалагічныя прынцыпы, правілы, законы прыродакарыстання і аховы навакольнага асяроддзя.

Шляхі вырашэння глабальных праблем. Узаемасувязь глабальных праблем. Гуманітарна-экалагічны падыход і яго значэнне.

Устойлівае развіццё чалавецтва. Мэты ў галіне ўстойлівага развіцця чалавецтва на перыяд да 2030 года. Геаграфічныя аспекты Мэт устойлівага развіцця чалавецтва. Нацыянальная стратэгія ўстойлівага сацыяльна-эканамічнага развіцця Рэспублікі Беларусь на перыяд да 2035 года.

Практычная работа

5\*. Распрацоўка сцэнарыя вырашэння адной з глабальных праблем чалавецтва.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Ведаць:

пра ахову навакольнага асяроддзя; геаэкалагічныя прынцыпы, правілы, законы прыродакарыстання і аховы навакольнага асяроддзя; крытэрыі, паказчыкі і параметры геаэкалагічнага стану навакольнага асяроддзя; магчымыя наступствы і шляхі вырашэння асноўных глабальных праблем чалавецтва; галоўныя палажэнні стратэгіі ўстойлівага развіцця чалавецтва і Рэспублікі Беларусь;

асноўныя паняцці: прыродакарыстанне, стратэгія ўстойлівага развіцця.

Умець:

характарызаваць асноўныя перыяды гісторыі ўзаемадзеяння чалавека і прыроды;

аналізаваць геаэкалагічныя прынцыпы, правілы, законы прыродакарыстання і аховы навакольнага асяроддзя;

абгрунтоўваць выкарыстанне прыродных рэсурсаў у залежнасці ад велічыні іх запасаў, гаспадарчай значнасці, патрэбнасці і мэтазгоднасці асваення;

вызначаць крытэрыі, паказчыкі і параметры геаэкалагічнага стану навакольнага асяроддзя;

характарызаваць асаблівасці ўзаемасувязі і праяўлення глабальных праблем чалавецтва на розным тэрытарыяльным узроўні;

прапаноўваць магчымыя шляхі, сцэнарым і варыянты вырашэння глабальных праблем чалавецтва.

Заключэнне (1 гадзіна)

Геаграфія ў сучасным свеце і яе галоўныя функцыі. Перспектывы развіцця геаграфіі. Міжнароднае супрацоўніцтва ў галіне геаграфіі і вырашэння глабальных праблем чалавецтва.